KA Yecu woto i dye lobo meno ducu, en cango lutwo. Lok i kom tango magi kitito pire oromo kin paco ki boma matino tino murumo piny ducu. Ci dano gukelo bote luput ki lutowang ki luding it, wa ki jo mukene mapol ata ma komgi lit. Ci Yecu ocango gin ducu.
Mwaka makato adek dong okato cakke i kare ma Jon obatija iye Yecu. Yecu owaco bot lukwenane ni cokcoki en ebicito Jerucalem, ka ma kibineke iye, ka i ngeye ebicer ki i to. Ento i kare meno, Yecu omedde ki cango lutwo.
I nino mo acel Yecu onongo tye ka pwony i ceng Cabit. Cabit aye nino me yweyo pa Lujudaya. Dako ma ineno kany-nyi kome onongo lit tutwal. En onongo kore ogom woko, ma pe romo cung atir pi mwaka 18 kulu. Pi meno Yecu oketo cinge i kome, ci en ocako tirre malo. En ocang woko!
Man omiyo akemo omako ludito dini tutwal. Ngat acel i kingi odangnge bot lwak ni: ‘Tye nino abicel ma myero wati iye tic. Meno aye nino ma myero wubin iye wek gicangwu, pe i ceng Cabit!’
Ento Yecu ogamo ni: ‘Wun jo maraco. Ngat mo i kinwu gire romo gonyo kanawu ci tero woko ka mato pii i ceng Cabit. Pe myero dako man magoro, ma dong ocanne ki two pi mwaka 18 kulu-ni, ocang i ceng Cabit?’ Lagam pa Yecu omiyo lewic omako jo maraco magi.
Lacen Yecu gin ki lukwenane guwoto gucito tung Jerucalem. Ma onongo pud gukato nge boma me Jeriko akata, lutowang aryo mo guwinyo ni Yecu tye ka kato. Pi meno gin gudangnge ni: ‘Yecu, konywa ba!’
Yecu olwongo lutowang magi bote, ci openyogi ni: ‘Wumito ni atim ngo piwu? Guwaco ni: ‘Rwot, mi wangwa oyabbe.’ Yecu ogudo wanggi, ci cutcut gucako neno piny! In ingeyo pingo Yecu timo tango me aura magi ducu? Pien en maro dano dok mito ni gin gubed ki niye i kome. Pi meno watwero bedo ki gen ni ka en biloc macalo Kabaka pe tye ngat mo i lobo ma kome bibedo lit.
Matayo 15:30, 31; Luka 13:10-17; Matayo 20:29-34.
Peny
- Gin ango ma Yecu obedo ka timo i kare ma obedo ka wot i kabedo mukene?
- Inge mwaki adek ma kimiyo kwede batija ki Yecu, gin ango ma en owaco bot lukwena-ne?
- Jo mene ma gitye i cal-li, dok gin ango ma Yecu otimo pi dako man?
- Pingo lagam pa Yecu pi kwero tim pa ludito dini omiyo lewic omako-gi?
- I kare ma Yecu ki lukwena-ne guo cok ki Jeriko, gin ango ma Yecu otimo bot lutowang aryo ma onongo gibedo ka lego kony?
- Pingo Yecu otimo tango?
Peny mukene
- Kwan Matayo 15:30, 31.
Teko pa Jehovah me aura ango ma onyutte ki bot Yecu, dok man myero ogud niangwa i jammi ma Jehovah ocikke pire i lobo manyen nining? (Jab. 37:29; Ic. 33:24)
- Kwan Luka 13:10-17.
Tango mogo ma dongo ma Yecu otimo i ceng Cabit nyuto yweyo ma en bikelo pi dano i kare me Mwaka Alip Acel me locce nining? (Luka 13:10-13; Jab. 46:9; Mat. 12:8; Kol. 2:16, 17; Yabo. 21:1-4)
- Kwan Matayo 20:29-34.
Kop ma gicoyo piny-nyi nyuto ni Yecu pe oweko kare odiye me konyo dano nining, dok gin ango ma wapwonyo ki i gin man? (Nwo. 15:7; Yak. 2:15, 16; 1 Jon 3:17)